बठिंडा के सेवक सिंह को अंतिम विदाई देने उमड़े लोग, मां-बाप के इकलौते बेटे थे
जम्मू-कश्मीर के पुंछ जिले में आतंकी हमले में शहीद सिपाही सेवक सिंह शनिवार सुबह पंचतत्व में विलीन हो गए। उन्हें अंतिम विदाई देने के लिए जनसैलाब उमड़ा।
जम्मू-कश्मीर के पुंछ जिले में आतंकी हमले में शहीद सिपाही सेवक सिंह शनिवार सुबह पंचतत्व में विलीन हो गए। उन्हें अंतिम विदाई देने के लिए जनसैलाब उमड़ा। शहीद सेवक सिंह का बठिंडा जिले के तलवंडी साबो में उनके पैतृक गांव बाघा में अंतिम संस्कार किया गया।
शहीद अमर रहे के नारे गूंजे
बता दें कि शनिवार सुबह शहीद सेवक सिंह का पार्थिव शरीर घर पहुंचा। इस दौरान गांव में सेवक सिंह अमर रहे के नारे गूंजे। इस मौके पर बठिंडा से SPD अजय गांधी समेत पुलिस के जवान पहुंचे। सेना के अधिकारी भी शहीद सेवक सिंह की अंतिम विदाई देने आए।
20 दिन पहले ही ड्यूटी पर लौटे थे
राष्ट्रीय राइफल्स यूनिट का जवान सेवक सिंह 2018 में सेना में भर्ती हुए थे और अपने मां-बाप के इकलौते बेटे थे। पिता गुरचरण सिंह ने बताया कि सेवक 20 दिन पहले ही छुट्‌टी खत्म करके ड्यूटी पर गया था, लेकिन वह वापस ऐसे लौटकर आएगा, सोचा नहीं था। 